Etter å ha deltatt i den norske finalen året før, inviterte NRK gruppa Wig Wam til å stille med en ny låt i konkurransen i 2005. Gruppas gitarist, Trond Holter, skrev «In My Dreams», og NRK antok låten. I finalen i Oslo Spektrum lørdag 5. mars var Wig Wam det åttende og siste bidraget ut på scenen og avanserte til gullfinalen. Avstemningen var spennende, men til slutt vant Wig Wam konkurransen med 75 667 stemmer – drøye 11 000 stemmer mer enn andreplassen «I Am Rock 'n' Roll», framført av Jorun Erdal.